PICS: घर की गैलरी ढही, 10 मिनट उलटी लटकी रही डेंटिस्ट की पत्नी

(गैलरी ढहने से लटकी ज्योति वर्मा।)

रतलाम. पॉश इलाके शास्त्रीनगर में तीन मंजिले मकान की गैलरी शुक्रवार रात ढह गई। नीचे बालकनी में खड़ी एक डेंटिस्ट की पत्नी इसकी चपेट में आ गईं। छज्जे की फर्शी में पैर फंसने से वे 10 मिनट से ज्यादा हवा में उलटी लटकी रहीं। परिजन ने लोगों की मदद से उन्हें बचा लिया।

डेंटिस्ट डॉ. मदन वर्मा शास्त्रीनगर में मंडी गेट के पास स्थित तीन मंजिले मकान में रहते हैं। उनकी पत्नी ज्योति (35) शुक्रवार रात तीसरे माले की बालकनी से सामने पंडाल में विराजित गणेशजी की आरती देख रहीं थी। रात करीब 9.30 बजे छत की गैलरी भरभरा कर गिर गई। श्रीमती वर्मा का संतुलन बिगड़ गया। फर्शी व मलबे में उनका एक पैर दब गया।